CELEX: 52021PC0597
Language: el
Date: 2021-09-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην 72η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες όσον αφορά την έγκριση του συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.9.2021
            COM(2021) 597 final
            2021/0306(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην 72η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες όσον αφορά την έγκριση του συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης, στην 72η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες (στο εξής: εκτελεστική επιτροπή) όσον αφορά την προβλεπόμενη έγκριση συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας.
            
            
               2.Πλαίσιο της πρότασης
            
            
               2.1.Ψήφισμα του Οικονομικού και Κοινωνικού Συμβουλίου των Ηνωμένων Εθνών, της 30ής Απριλίου 1958, σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες
            
            
               Η εκτελεστική επιτροπή συστάθηκε με το ψήφισμα του Οικονομικού και Κοινωνικού Συμβουλίου των Ηνωμένων Εθνών, της 30ής Απριλίου 1958, σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες [E/RES/672 (XXV)]. Σύμφωνα με το εν λόγω ψήφισμα, η εκτελεστική επιτροπή δρα ως συμβουλευτικό όργανο όσον αφορά κανόνες και πολιτικές σχετικά με τη διεθνή προστασία των προσφύγων. 2.2.
                     Εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες
            
            
               Η εκτελεστική επιτροπή απαρτίζεται από μέλη και παρατηρητές. Μέλη της επιτροπής μπορούν να είναι μόνο κράτη. Το καθεστώς του παρατηρητή χορηγείται τόσο σε κράτη όσο και σε άλλες οντότητες. Επί του παρόντος, η εκτελεστική επιτροπή αριθμεί 107 κράτη μέλη, μεταξύ των οποίων 27 κράτη μέλη της ΕΕ, 16 κράτη-παρατηρητές και 39 μη κρατικούς παρατηρητές, στους οποίους συμπεριλαμβάνεται η Ευρωπαϊκή Ένωση.
            
            
               Οι παρατηρητές, σε αντίθεση με τα μέλη, δεν έχουν δικαίωμα ψήφου, αλλά έχουν το δικαίωμα να λαμβάνουν τον λόγο στις δημόσιες συνεδριάσεις της εκτελεστικής επιτροπής. Όσον αφορά τους διακυβερνητικούς οργανισμούς με καθεστώς παρατηρητή στην εκτελεστική επιτροπή, το άρθρο 38 δεύτερο εδάφιο του εσωτερικού κανονισμού της εκτελεστικής επιτροπής, όπως τροποποιήθηκε τελευταία τον Οκτώβριο του 2016, ορίζει τα εξής: «Κατόπιν σύστασης της μόνιμης επιτροπής, η επιτροπή δύναται να αποφασίσει σε ετήσια βάση να καλέσει διακυβερνητικούς οργανισμούς με καθεστώς παρατηρητή στην επιτροπή να συμμετάσχουν στις ιδιωτικές συνεδριάσεις της σχετικά με θέματα ασύλου και προσφύγων που υπάγονται στην αρμοδιότητά τους.» Βάσει της ανωτέρω διάταξης, στις 5 Μαΐου 2017 η εκτελεστική επιτροπή κάλεσε την Ευρωπαϊκή Ένωση να συμμετάσχει στις ιδιωτικές συνεδριάσεις της σχετικά με θέματα ασύλου και προσφύγων που υπάγονται στις αρμοδιότητες της Ευρωπαϊκής Ένωσης.
            
            
               Η εκτελεστική επιτροπή εγκρίνει τακτικά θεματικά συμπεράσματα σχετικά με την προστασία των προσφύγων με συναίνεση των μελών της. Τα εν λόγω συμπεράσματα καταρτίζονται σε μια σειρά ιδιωτικών συνεδριάσεων από μέλη της εκτελεστικής επιτροπής και από διακυβερνητικούς οργανισμούς, οι οποίοι, υπό την ιδιότητά τους ως παρατηρητές, έχουν κληθεί να συμμετάσχουν στις εν λόγω ιδιωτικές συνεδριάσεις, σε συνεργασία με εμπειρογνώμονες της Ύπατης Αρμοστείας των Ηνωμένων Εθνών για τους Πρόσφυγες (στο εξής: UNHCR).
            
            
               2.2.Η προς έκδοση πράξη της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες
            
            
               Στις 4-8 Οκτωβρίου 2021, κατά την 72η σύνοδό της, η εκτελεστική επιτροπή πρόκειται να εγκρίνει συμπέρασμα σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας (στο εξής: προβλεπόμενο συμπέρασμα).
            
            
               Με βάση την πρόσκληση της εκτελεστικής επιτροπής βάσει του άρθρου 38 δεύτερο εδάφιο του εσωτερικού κανονισμού της, η Ευρωπαϊκή Ένωση συμμετέχει στην κατάρτιση του προβλεπόμενου συμπεράσματος. Τα κράτη μέλη της ΕΕ, τα οποία είναι επίσης μέλη της εκτελεστικής επιτροπής, συμμετέχουν στην έγκριση του προβλεπόμενου συμπεράσματος.
            
            
               Σκοπός του σχεδίου προβλεπόμενου συμπεράσματος, όπως προέκυψε από τις ιδιωτικές συνεδριάσεις της 12ης και 18ης Μαΐου, της 1ης Ιουνίου, της 16ης Ιουνίου και της 8ης Ιουλίου 2021, είναι να αναγνωριστεί ο αντίκτυπος της πανδημίας COVID-19 στους πρόσφυγες, στους αιτούντες άσυλο, στους επαναπατριζόμενους πρόσφυγες, στους ανιθαγενείς και στους εσωτερικά εκτοπισθέντες (στο εξής: πρόσωπα που εμπίπτουν στην αρμοδιότητα της UNHCR) και στις κοινότητες υποδοχής, να υπενθυμιστούν οι βασικές αρχές του διεθνούς δικαίου για τους πρόσφυγες και του ανθρωπιστικού δικαίου οι οποίες πρέπει να τηρούνται στο πλαίσιο μιας κατάστασης έκτακτης ανάγκης στον τομέα της δημόσιας υγείας, να αξιοποιηθούν τα διδάγματα που αντλήθηκαν από τα μέτρα που ελήφθησαν από την UNHCR, τα κράτη και τα άλλα ενδιαφερόμενα μέρη για την αντιμετώπιση της πανδημίας COVID-19, και παράλληλα να διασφαλιστεί η πρόσβαση σε διεθνή προστασία, μεταξύ άλλων με τη χρήση καινοτόμων εργαλείων, και να ενθαρρυνθούν τα κράτη να συνεχίσουν να στηρίζουν τις βιώσιμες λύσεις και την πρόσβαση σε υπηρεσίες υγειονομικής περίθαλψης για τα πρόσωπα που εμπίπτουν στην αρμοδιότητα της UNHCR. 
            
            
               Όλες οι παράγραφοι του προοιμίου και οι περισσότερες παράγραφοι του διατακτικού έχουν συμφωνηθεί ad referendum, ενώ τέσσερις παράγραφοι του διατακτικού παραμένουν ανοικτές. 
            
            
               Στις συμφωνηθείσες παραγράφους του συμπεράσματος αναγνωρίζεται ότι μια διεθνούς εμβέλειας κατάσταση έκτακτης ανάγκης στον τομέα της δημόσιας υγείας, όπως η πανδημία COVID-19, απαιτεί παγκόσμια αντίδραση με βάση την ενότητα, την αλληλεγγύη και την ενισχυμένη πολυμερή συνεργασία, και επιβεβαιώνεται η δέσμευση των κρατών για διεθνή αλληλεγγύη, ευθύνη και επιμερισμό των βαρών. Αναγνωρίζεται το δικαίωμα των κρατών να λαμβάνουν μέτρα για την προστασία της δημόσιας υγείας, ενώ παράλληλα υπενθυμίζεται ότι τα μέτρα αυτά πρέπει να εφαρμόζονται κατά τρόπο συνεπή προς τις υποχρεώσεις των κρατών δυνάμει του διεθνούς δικαίου, συμπεριλαμβανομένου του διεθνούς δικαίου για τους πρόσφυγες, για τα ανθρώπινα δικαιώματα και, κατά περίπτωση, του διεθνούς ανθρωπιστικού δικαίου. Το συμπέρασμα υπενθυμίζει ότι τα κράτη έχουν την κυριαρχική εξουσία να ρυθμίζουν την είσοδο αλλοδαπών, με πλήρη σεβασμό της αρχής της μη επαναπροώθησης, και σύμφωνα με το εφαρμοστέο διεθνές δίκαιο, συμπεριλαμβανομένου του διεθνούς δικαίου για τους πρόσφυγες. 
            
            
               Όσον αφορά την αντιμετώπιση των ευρύτερων επιπτώσεων των καταστάσεων έκτακτης ανάγκης στον τομέα της δημόσιας υγείας, το προβλεπόμενο συμπέρασμα ενθαρρύνει τα κράτη να εργαστούν για την περαιτέρω ένταξη στις υπηρεσίες υγειονομικής περίθαλψης των προσώπων που εμπίπτουν στην αρμοδιότητα της UNHCR, καθώς και να εντοπίσουν και να αντιμετωπίσουν συγκεκριμένες ανάγκες και εμπόδια που αφορούν την υγεία στο πλαίσιο καταστάσεων έκτακτης ανάγκης στον τομέα της δημόσιας υγείας, συμπεριλαμβανομένης της ψυχικής υγείας και της ψυχοκοινωνικής ευεξίας, ενώ καλεί τα κράτη και άλλους εταίρους να στηρίξουν επειγόντως τη χρηματοδότηση, τη δίκαιη κατανομή ασφαλών και αποτελεσματικών διαγνωστικών μέσων, θεραπευτικών μέσων και εμβολίων. 
            
            
               Όσον αφορά τους περιορισμούς στην είσοδο και στην κυκλοφορία και την πρόσβαση στο άσυλο, στο προβλεπόμενο συμπέρασμα εκφράζεται η ικανοποίηση για τις ενέργειες των κρατών μελών που έχουν σκοπό να διασφαλίσουν ότι τα μέτρα που λαμβάνονται για τον περιορισμό της εισόδου στα σύνορα σε σχέση με καταστάσεις έκτακτης ανάγκης στον τομέα της δημόσιας υγείας είναι προσωρινά, δεν εισάγουν διακρίσεις, είναι αναγκαία, αναλογικά και εύλογα υπό τις περιστάσεις και εφαρμόζονται με σεβασμό του δικαιώματος αίτησης και λήψης ασύλου και της αρχής της μη επαναπροώθησης. Εκφράζεται επίσης ικανοποίηση για τα μέτρα προσαρμογής που έλαβαν τα κράτη και η UNHCR για τη διασφάλιση της συνεχούς πρόσβασης και λειτουργίας των διαδικασιών ασύλου και προσδιορισμού της ανιθαγένειας, καταχώρισης και έκδοσης εγγράφων. Το προβλεπόμενο συμπέρασμα επισημαίνει ότι είναι σημαντικό να διασφαλιστεί ότι τυχόν περιορισμοί στην κυκλοφορία προσώπων που εμπίπτουν στην αρμοδιότητα της UNHCR για σκοπούς προστασίας της δημόσιας υγείας δεν εισάγουν διακρίσεις, προβλέπονται από τον νόμο, είναι αναγκαίοι, εύλογοι υπό τις περιστάσεις και συνάδουν κατά τα λοιπά με το διεθνές δίκαιο, ενώ επίσης επικροτεί τη χρήση εναλλακτικών λύσεων αντί της κράτησης, οι οποίες διασφαλίζουν τη συμμόρφωση με τα μέτρα για την προστασία της δημόσιας υγείας. 
            
            
               Όσον αφορά τις βιώσιμες λύσεις, στο προβλεπόμενο συμπέρασμα εκφράζεται ανησυχία σχετικά με τον αντίκτυπο της νόσου COVID-19 στην επιδίωξη βιώσιμων λύσεων, υπογραμμίζεται η σημασία τους και ζητείται περαιτέρω δέσμευση για την προώθηση ευνοϊκών συνθηκών στις χώρες καταγωγής, συμπεριλαμβανομένων προσπαθειών για την αντιμετώπιση των βαθύτερων αιτίων και την εφαρμογή του οικειοθελούς επαναπατρισμού των προσφύγων με ασφάλεια και αξιοπρέπεια, καθώς και της βιώσιμης επανένταξης, τη στήριξη της επανεγκατάστασης και τη διευκόλυνση της πρόσβασης σε συμπληρωματικές διόδους, συμπεριλαμβανομένων ευκαιριών οικογενειακής επανένωσης, εισόδου στην αγορά εργασίας και σπουδών, σύμφωνα με το εθνικό δίκαιο. 
            
            
               Τα ζητήματα για τα οποία υπάρχει αρμοδιότητα της ΕΕ και για τα οποία δεν έχει επιτευχθεί μέχρι στιγμής συμφωνία ad referendum στις ιδιωτικές συνεδριάσεις είναι τα εξής:
            
         
         
            
               1. η συμπερίληψη των θυμάτων σεξουαλικής και έμφυλης βίας στη κατηγορία των «προσώπων που εμπίπτουν στην αρμοδιότητα της UNHCR», κατά την ενθάρρυνση των κρατών να προωθήσουν τη διαθεσιμότητα έκτακτων υπηρεσιών  ψυχικής υγείας και ψυχοκοινωνικής στήριξης στα πρόσωπα αυτά και την ενθάρρυνση της περαιτέρω ενίσχυσης των μέτρων αυτών, μεταξύ άλλων μέσω διεθνούς στήριξης (ΠΔ6)·
            
            
               2. μια παράγραφος που προτείνει το Ιράν συνιστά θερμά σε όλα τα κράτη να απέχουν από τη λήψη μονομερών μέτρων καταναγκασμού που ενδέχεται να επηρεάσουν αρνητικά την ικανότητα των χωρών υποδοχής να προστατεύουν τους πρόσφυγες και να περιορίσουν τον ανθρωπιστικό χώρο, ιδίως κατά τη διάρκεια της πανδημίας που βρίσκεται σε εξέλιξη (ΠΔ7βAlt). Η πρόταση αυτή υποβλήθηκε από το Ιράν σε πολύ μεταγενέστερο στάδιο της διαδικασίας διαπραγματεύσεων και ενδέχεται να απορριφθεί για διαδικαστικούς λόγους·
            
            
               3. αναφορά για τη συμπερίληψη των υπηρεσιών σεξουαλικής και αναπαραγωγικής υγειονομικής περίθαλψης καθώς και των εμβολίων στις ανθρωπιστικές ανάγκες των προσώπων που εμπίπτουν στην αρμοδιότητα της UNHCR και των κοινοτήτων υποδοχής τους, τις οποίες υπηρεσίες τα συμπεράσματα καλούν τα κράτη να αξιολογήσουν και να αντιμετωπίσουν ως συνιστώσες της ανθρωπιστικής βοήθειας σε καταστάσεις έκτακτης ανάγκης στον τομέα της δημόσιας υγείας (με τη νέα αρίθμηση ΠΔ13)·
            
            
               4. αναφορά στην προσθήκη των υπηρεσιών σεξουαλικής και αναπαραγωγικής υγειονομικής περίθαλψης στις βασικές υπηρεσίες υγειονομικής περίθαλψης και ψυχοκοινωνικής στήριξης, στις οποίες τα κράτη μέλη καλούνται να διασφαλίσουν ασφαλή και αξιόπιστη πρόσβαση για τα πρόσωπα που εμπίπτουν στην αρμοδιότητα της UNHCR, σε συνεργασία με αυτήν και με την υποστήριξη άλλων ενδιαφερόμενων μερών (ΠΔ14).
            
            
               3.Θέση που πρέπει να ληφθεί εξ ονόματος της Ένωσης
            
            
               Η Ένωση θα πρέπει να στηρίξει την έγκριση συμπεράσματος της εκτελεστικής επιτροπής σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας.
            
            
               Η Ένωση θα πρέπει να υποστηρίξει τα ήδη συμφωνηθέντα μέρη των συμπερασμάτων και να καθορίσει τη θέση της σχετικά με τα εκκρεμή ζητήματα για τα οποία η ΕΕ έχει αρμοδιότητα.
            
            
               Η ΕΕ θα πρέπει να υποστηρίξει τη διατήρηση των αρχών του διεθνούς δικαίου για τους πρόσφυγες στο πλαίσιο κατάστασης έκτακτης ανάγκης στον τομέα της δημόσιας υγείας, ιδίως της αρχής της μη επαναπροώθησης, η οποία αποτελεί επίσης αρχή βάσει του δικαίου της ΕΕ για το άσυλο που κατοχυρώνεται στο άρθρο 78 της Συνθήκης για τη λειτουργία της Ευρωπαϊκής Ένωσης, καθώς και στην οδηγία 2013/32/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με κοινές διαδικασίες για τη χορήγηση και ανάκληση του καθεστώτος διεθνούς προστασίας
                  1
                (στο εξής: οδηγία για τις διαδικασίες ασύλου) και στην οδηγία 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας
                  2
                (στο εξής: οδηγία για τις ελάχιστες απαιτήσεις) και κατοχυρώνεται ως θεμελιώδες δικαίωμα στο άρθρο 18 και στο άρθρο 19 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης. 
            
            
               Η ΕΕ θα πρέπει επίσης να υποστηρίξει, σύμφωνα με το υφιστάμενο κεκτημένο και την πολιτική της ΕΕ, ότι οι περιορισμοί εισόδου και άλλα μέτρα που λαμβάνονται για τον περιορισμό της εισόδου στα σύνορα σε σχέση με καταστάσεις έκτακτης ανάγκης στον τομέα της δημόσιας υγείας εφαρμόζονται κατά τρόπο που διασφαλίζει τη δημόσια υγεία, ενώ παράλληλα εγγυάται τον σεβασμό του δικαιώματος αίτησης και λήψης ασύλου και της αρχής της μη επαναπροώθησης. Η ΕΕ θα πρέπει επίσης να επικροτήσει και να στηρίξει τη λήψη μέτρων προσαρμογής από τα κράτη, με σκοπό να διασφαλιστεί η συνεχής πρόσβαση και λειτουργία των  διαδικασιών ασύλου και προσδιορισμού της ανιθαγένειας, καταχώρισης και έκδοσης εγγράφων. και άλλες συναφείς διαδικασίες για πρόσωπα που εμπίπτουν στην αρμοδιότητα της UNHCR, συμπεριλαμβανομένης της χρήσης τεχνολογίας για εξ αποστάσεως συνεντεύξεις.
            
            
               Η πρόσβαση στη διαδικασία ασύλου καλύπτεται από την οδηγία για τις διαδικασίες ασύλου (2013/32/ΕΕ) ως βασική αρχή και εγγύηση, ιδίως στο άρθρο 3 σχετικά με το πεδίο εφαρμογής της οδηγίας, σύμφωνα με το οποίο εφαρμόζεται σε όλες τις αιτήσεις που υποβάλλονται στο έδαφος, περιλαμβανομένων των συνόρων, στα χωρικά ύδατα ή στις ζώνες διέλευσης των κρατών μελών, και στο άρθρο 6 σχετικά με τη χορήγηση πρόσβασης στη διαδικασία μέσω καταχώρισης και τη διασφάλιση πραγματικής δυνατότητας κατάθεσης της αίτησης. Η αρχή της μη επαναπροώθησης, σύμφωνα με τη Σύμβαση της Γενεύης της 28ης Ιουλίου 1951 σχετικά με το καθεστώς των προσφύγων
                  3
               , όπως τροποποιήθηκε με το Πρωτόκολλο της Νέας Υόρκης της 31ης Ιανουαρίου 1967
                  4
                (στο εξής: Σύμβαση του 1951 και Πρωτόκολλο του 1967) επιβεβαιώνεται δυνάμει της οδηγίας και θα πρέπει να τηρείται ιδιαίτερα σε περίπτωση εξαιρέσεων από το δικαίωμα παραμονής κατά την εξέταση αιτήσεων ή κατά την εφαρμογή των εννοιών της ασφαλούς χώρας καταγωγής ή της ασφαλούς τρίτης χώρας. Το 2016 η Επιτροπή υπέβαλε πρόταση για τη θέσπιση κοινής διαδικασίας διεθνούς προστασίας στην Ένωση και την κατάργηση της οδηγίας 2013/32/ΕΕ
                  5
               , η οποία τηρεί τις ίδιες αρχές και εγγυήσεις.
            
            
               Παρότι οι προϋποθέσεις νόμιμης εισόδου υπηκόων τρίτων χωρών στον χώρο Σένγκεν σύμφωνα με τον κώδικα συνόρων του Σένγκεν περιλαμβάνουν την απαίτηση να μη συνιστά το πρόσωπο απειλή για τη δημόσια υγεία σε κανένα από τα κράτη μέλη
                  6
               , το γεγονός αυτό δεν θίγει τα δικαιώματα των προσφύγων και των αιτούντων διεθνή προστασία, ιδίως όσον αφορά τη μη επαναπροώθηση
                  7
               . Στις 16 Μαρτίου 2020 η Επιτροπή εξέδωσε ανακοίνωση προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο, με την οποία ζητούσε τον προσωρινό περιορισμό των μη αναγκαίων ταξιδιών προς την ΕΕ λόγω της νόσου COVID-19
                  8
               , ενώ στις 30 Ιουνίου 2020, το Συμβούλιο εξέδωσε σύσταση
                  9
                σχετικά με τον προσωρινό περιορισμό των μη αναγκαίων ταξιδιών στην ΕΕ και την πιθανή άρση του εν λόγω περιορισμού, οι οποίες προβλέπουν εξαιρέσεις από αυτούς τους προσωρινούς περιορισμούς για πρόσωπα που χρήζουν διεθνούς προστασίας ή τα οποία πρέπει να γίνονται δεκτά στο έδαφος των κρατών μελών για άλλους ανθρωπιστικούς λόγους. Οι οδηγίες της Επιτροπής της 16ης Απριλίου 2020
                  10
               , ορίζουν ότι τα μέτρα που λαμβάνουν τα κράτη μέλη για την ανάσχεση και τον περιορισμό της περαιτέρω εξάπλωσης της νόσου COVID-19 θα πρέπει να βασίζονται σε εκτιμήσεις κινδύνου και σε επιστημονικές γνωμοδοτήσεις και πρέπει να παραμένουν αναλογικά. Κάθε περιορισμός στον τομέα του ασύλου, της επιστροφής και της επανεγκατάστασης πρέπει να είναι αναλογικός, να εφαρμόζεται χωρίς διακρίσεις και να λαμβάνει υπόψη την αρχή της μη επαναπροώθησης, καθώς και τις υποχρεώσεις που απορρέουν από το διεθνές δίκαιο. 
            
            
               Η ΕΕ θα πρέπει να στηρίξει την υπενθύμιση ότι είναι σημαντικό να διασφαλιστεί ότι τυχόν περιορισμοί στην κυκλοφορία προσώπων που εμπίπτουν στην αρμοδιότητα της UNHCR για σκοπούς προστασίας της δημόσιας υγείας δεν εισάγουν διακρίσεις, προβλέπονται από τον νόμο, είναι αναγκαίοι, εύλογοι υπό τις περιστάσεις και κατά τα λοιπά συνάδουν με το διεθνές δίκαιο, ενώ επίσης θα πρέπει να επικροτήσει τη χρήση εναλλακτικών λύσεων αντί της κράτησης. Η κράτηση και οι περιορισμοί της ελεύθερης κυκλοφορίας καλύπτονται από την οδηγία 2013/33/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία
                  11
                (στο εξής: οδηγία σχετικά με τις απαιτήσεις για την υποδοχή των αιτούντων διεθνή προστασία)  —στην οποία παραπέμπει το άρθρο 26 της οδηγίας για τις διαδικασίες ασύλου όσον αφορά την κράτηση— και συγκεκριμένα από το άρθρο 7 που αφορά τη διαμονή και την ελευθερία κυκλοφορίας και τα άρθρα 8 έως 11 που αφορούν την κράτηση. Πριν διατάξουν την κράτηση των αιτούντων άσυλο, τα κράτη μέλη έχουν την υποχρέωση να εξετάζουν πρώτα το ενδεχόμενο λήψης λιγότερο περιοριστικών εναλλακτικών μέτρων. Το άρθρο 8 παράγραφος 3 στοιχείο ε) της εν λόγω οδηγίας προβλέπει τη δυνατότητα κράτησης όταν απαιτείται για την προστασία της εθνικής ασφάλειας ή της δημόσιας τάξης.
            
            
               Η ΕΕ θα πρέπει να υποστηρίξει, σύμφωνα με τους ισχύοντες κανόνες της ΕΕ, ότι τα κράτη διασφαλίζουν αξιόπιστη και ασφαλή πρόσβαση των προσώπων που εμπίπτουν στην αρμοδιότητα της UNHCR σε βασικές υπηρεσίες υγειονομικής περίθαλψης και ψυχοκοινωνικής στήριξης. Όσον αφορά τις συνθήκες υποδοχής, τα κράτη μέλη μπορούν να κάνουν χρήση της δυνατότητας, δυνάμει της οδηγίας 2013/33/ΕΕ σχετικά με τις απαιτήσεις για την υποδοχή των αιτούντων διεθνή προστασία, να θεσπίζουν κατ’ εξαίρεση, σε δεόντως αιτιολογημένες περιπτώσεις και για εύλογο χρονικό διάστημα που θα πρέπει να είναι όσο το δυνατόν συντομότερο, διαφορετικές υλικές συνθήκες υποδοχής από τις κανονικά απαιτούμενες. Οι συνθήκες αυτές πρέπει σε κάθε περίπτωση να καλύπτουν τις βασικές ανάγκες, συμπεριλαμβανομένης της υγειονομικής περίθαλψης, για τις οποίες προβλέπονται λεπτομερείς κανόνες σύμφωνα με το άρθρο 19 της οδηγίας σχετικά με τις απαιτήσεις για την υποδοχή των αιτούντων διεθνή προστασία. 
            
            
               Όσον αφορά τις βιώσιμες λύσεις και σύμφωνα με τους ισχύοντες κανόνες και την πολιτική της ΕΕ —ιδίως τα διάφορα συμπεράσματα του Ευρωπαϊκού Συμβουλίου
                  12
                και του Συμβουλίου «Δικαιοσύνη και Εσωτερικές Υποθέσεις», το σύμφωνο για τη μετανάστευση και το άσυλο
                  13
               , τη στρατηγική της ΕΕ για την οικειοθελή επιστροφή και την επανένταξη
                  14
               , το σχέδιο δράσης για την ενσωμάτωση και την ένταξη για την περίοδο 2021-2027
                  15
               , την πρόταση κανονισμού για τη θέσπιση πλαισίου της Ένωσης για την επανεγκατάσταση
                  16
               —, η ΕΕ θα πρέπει να στηρίξει την έκφραση ανησυχιών σχετικά με τον αντίκτυπο της νόσου COVID-19 στην εξεύρεση βιώσιμων λύσεων, υπογραμμίζοντας τη σημασία τους και ζητώντας περαιτέρω δέσμευση με σκοπό α) την προώθηση ευνοϊκών συνθηκών στις χώρες καταγωγής, συμπεριλαμβανομένων προσπαθειών για την αντιμετώπιση των βαθύτερων αιτίων και για την υλοποίηση του οικειοθελούς επαναπατρισμού των προσφύγων, β) τη στήριξη της επανεγκατάστασης, γ) τη διευκόλυνση της πρόσβασης σε συμπληρωματικές διόδους, συμπεριλαμβανομένων ευκαιριών οικογενειακής επανένωσης, εισόδου στην αγορά εργασίας και σπουδών, σύμφωνα με το εθνικό δίκαιο και δ) τη διευκόλυνση της αυτάρκειας και την παροχή ευκαιριών ένταξης. 
            
            
               Όσον αφορά τα εκκρεμή ζητήματα, η ΕΕ θα πρέπει:
            
            
               1. να στηρίξει τη συμπερίληψη των θυμάτων σεξουαλικής και έμφυλης βίας στη κατηγορία των «προσώπων που εμπίπτουν στην αρμοδιότητα της UNHCR», κατά την ενθάρρυνση των κρατών να προωθήσουν τη διαθεσιμότητα έκτακτων υπηρεσιών ψυχικής υγείας και ψυχοκοινωνικής στήριξης στα πρόσωπα αυτά και την ενθάρρυνση της περαιτέρω ενίσχυσης των μέτρων αυτών, μεταξύ άλλων μέσω διεθνούς στήριξης (ΠΔ6)·
            
            
               Όπως αναφέρεται στη στρατηγική της ΕΕ για την ισότητα των φύλων 2020-2025, η Ευρωπαϊκή Ένωση θα καταβάλει κάθε δυνατή προσπάθεια για την πρόληψη και την καταπολέμηση της έμφυλης βίας, την υποστήριξη και την προστασία των θυμάτων και την απόδοση ευθυνών στους δράστες.
            
            
               Η προτεινόμενη παράγραφος 6 του διατακτικού (ΠΔ6) δεν δημιουργεί νομική υποχρέωση και ενθαρρύνει απλώς τα κράτη μέλη να λάβουν υπόψη τα ζητήματα ψυχικής υγείας και ψυχοκοινωνικής ευεξίας στην ανταπόκρισή τους για την αντιμετώπιση της πανδημίας, προωθώντας τη διαθεσιμότητα έκτακτων υπηρεσιών ψυχικής υγείας και ψυχοκοινωνικής στήριξης για τα πρόσωπα που εμπίπτουν στην αρμοδιότητα της UNHCR. Τα κράτη μέλη είναι ήδη υποχρεωμένα να παρέχουν στους αιτούντες διεθνή προστασία ουσιαστική θεραπεία ασθενειών και σοβαρών ψυχικών διαταραχών σύμφωνα με την οδηγία σχετικά με τις απαιτήσεις για την υποδοχή των αιτούντων διεθνή προστασία, καθώς και να λαμβάνουν υπόψη ζητήματα που αφορούν το φύλο και την ηλικία. Σύμφωνα με την οδηγία για τις ελάχιστες απαιτήσεις, στους δικαιούχους διεθνούς προστασίας θα πρέπει να διασφαλίζεται πρόσβαση στην υγειονομική περίθαλψη, συμπεριλαμβανομένης τόσο της σωματικής όσο και της ψυχικής υγείας. Η εν λόγω περίθαλψη περιλαμβάνει τη θεραπεία ψυχικών διαταραχών, όταν χρειάζεται, σε δικαιούχους διεθνούς προστασίας που έχουν ειδικές ανάγκες, όπως άτομα που έχουν υποστεί βασανιστήρια, βιασμό ή άλλες σοβαρές μορφές ψυχολογικής, σωματικής ή σεξουαλικής βίας. 
            
            
               2. να στηρίξει τη συμπερίληψη των υπηρεσιών σεξουαλικής και αναπαραγωγικής υγειονομικής περίθαλψης καθώς και των εμβολίων στις ανθρωπιστικές ανάγκες των προσώπων που εμπίπτουν στην αρμοδιότητα της UNHCR και των κοινοτήτων υποδοχής τους, τις οποίες το συμπέρασμα καλεί τα κράτη να αξιολογήσουν και να αντιμετωπίσουν ως συνιστώσες της ανθρωπιστικής βοήθειας σε καταστάσεις έκτακτης ανάγκης στον τομέα της δημόσιας υγείας (με τη νέα αρίθμηση ΠΔ13).
            
            
               Δεδομένου ότι η προτεινόμενη θέση της ΕΕ (στο σημείο 1) είναι ότι τα θύματα σεξουαλικής και έμφυλης βίας θα πρέπει να θεωρούνται «πρόσωπα που εμπίπτουν στην αρμοδιότητα της UNCHR», οι ανάγκες προστασίας των προσώπων αυτών περιλαμβάνουν επίσης τη στήριξη μέσω υπηρεσιών σεξουαλικής και αναπαραγωγικής υγείας.
            
         
         
            
               Η υγεία αποτελεί βασικό τομέα της ανθρωπιστικής βοήθειας. Από την έναρξη της πανδημίας COVID-19, η «Ομάδα Ευρώπη», η οποία συνδυάζει πόρους από την ΕΕ, τα κράτη μέλη της και τα ευρωπαϊκά χρηματοπιστωτικά ιδρύματα, παρείχε χρηματοδοτική βοήθεια για τον μετριασμό των κοινωνικοοικονομικών επιπτώσεων της πανδημίας. Η διασφάλιση πρόσβασης σε ασφαλή και οικονομικώς προσιτά εμβόλια κατά της νόσου COVID-19 για ολόκληρο τον κόσμο, και ιδίως για τις χώρες χαμηλού και μεσαίου εισοδηματικού επιπέδου, αποτελεί προτεραιότητα για την Ευρωπαϊκή Ένωση, και παρέχεται κυρίως μέσω του μηχανισμού COVAX.
            
            
               3. να στηρίξει τη ρητή αναφορά στις υπηρεσίες σεξουαλικής και αναπαραγωγικής υγείας για πρόσωπα που εμπίπτουν στην αρμοδιότητα της UNHCR, ως μέσο προώθησης της ισότητας των φύλων και της χειραφέτησης των γυναικών σε όλα τα στάδια της αντιμετώπισης καταστάσεων έκτακτης ανάγκης στον τομέα της δημόσιας υγείας (ΠΔ14).
            
            
               Ούτε η οδηγία σχετικά με τις απαιτήσεις για την υποδοχή των αιτούντων διεθνή προστασία (άρθρο 19) ούτε η οδηγία για τις ελάχιστες απαιτήσεις (άρθρο 30) ούτε η πρόταση αναδιατύπωσης της οδηγίας του 2016
                  17
                (άρθρο 18) προβλέπουν ρητά την παροχή υπηρεσιών σεξουαλικής και αναπαραγωγικής υγείας. Ορίζουν ότι τα κράτη μέλη διασφαλίζουν την αναγκαία υγειονομική περίθαλψη, η οποία περιλαμβάνει, τουλάχιστον, τις πρώτες βοήθειες και την αναγκαία θεραπεία ασθενειών και σοβαρών ψυχικών διαταραχών, και παρέχει την αναγκαία ιατρική ή άλλη βοήθεια σε αιτούντες με ειδικές ανάγκες υποδοχής, συμπεριλαμβανομένης της κατάλληλης ψυχιατρικής φροντίδας, όπου απαιτείται. Ως εκ τούτου, είναι σκόπιμο να καθοριστεί η θέση της ΕΕ σχετικά με το θέμα αυτό. 
            
            
               4. να απορρίψει κάθε πρόταση που περιλαμβάνεται στην παράγραφο ΠΔ7βAlt σχετικά με τη συμπερίληψη αναφοράς στο συμπέρασμα που προτρέπει τα κράτη να μην χρησιμοποιούν μονομερή  μέτρα καταναγκασμού που ενδέχεται να επηρεάσουν αρνητικά την ικανότητα των χωρών υποδοχής να προστατεύουν τους πρόσφυγες και να περιορίσουν τον ανθρωπιστικό χώρο.
            
            
               Τα μέτρα καταναγκασμού (κυρώσεις) αποτελούν βασικό εργαλείο της κοινής εξωτερικής πολιτικής και πολιτικής ασφαλείας της ΕΕ (ΚΕΠΠΑ), μέσω του οποίου η ΕΕ μπορεί να παρεμβαίνει όπου είναι αναγκαίο για την πρόληψη συγκρούσεων ή την αντιμετώπιση αναδυόμενων ή υπό εξέλιξη κρίσεων.
            
            
               Σε κάθε περίπτωση, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της εκτελεστικής επιτροπής, δεδομένου ότι το προβλεπόμενο συμπέρασμα ενδέχεται να επηρεάσει τους κοινούς κανόνες που περιέχονται στην οδηγία σχετικά με τις απαιτήσεις για την υποδοχή των αιτούντων διεθνή προστασία, καθώς και στην οδηγία για τις διαδικασίες ασύλου, όπως παρουσιάζεται ανωτέρω.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  18
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  19
               .
            
            
               4.1.2.Εφαρμογή στην προκειμένη περίπτωση
            
            
               Η εκτελεστική επιτροπή είναι όργανο που συστάθηκε από συμφωνία, συγκεκριμένα από το ψήφισμα του Οικονομικού και Κοινωνικού Συμβουλίου των Ηνωμένων Εθνών, της 30ής Απριλίου 1958, σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες.
            
            
               Το συμπέρασμα το οποίο καλείται να εγκρίνει η εκτελεστική επιτροπή συνιστά πράξη που παράγει έννομα αποτελέσματα. Μολονότι τα συμπεράσματα της εκτελεστικής επιτροπής δεν είναι νομικά δεσμευτικά, συμβάλλουν στην ερμηνεία και στην περαιτέρω ανάπτυξη διεθνών προτύπων για την προστασία των προσφύγων. Διαδραματίζουν σημαντικό ρόλο στον καθορισμό του τρόπου με τον οποίο ερμηνεύονται και εφαρμόζονται η σύμβαση του 1951 και το πρωτόκολλο του 1967. Η Ύπατη Αρμοστεία των Ηνωμένων Εθνών για τους Πρόσφυγες (UNHCR) χρησιμοποιεί τα συμπεράσματα της εκτελεστικής επιτροπής για την άσκηση του καθήκοντός της να εποπτεύει την εφαρμογή των διατάξεων της σύμβασης του 1951 και του πρωτοκόλλου του 1967, καθήκοντος το οποίο πρέπει να διευκολύνουν τα συμβαλλόμενα κράτη σύμφωνα με το άρθρο 35 της σύμβασης του 1951. Τα συμπεράσματα της εκτελεστικής επιτροπής συμβάλλουν στην περαιτέρω ανάπτυξη του καθεστώτος διεθνούς προστασίας των προσφύγων κατά τρόπο που συμπληρώνει και ενισχύει τη σύμβαση του 1951 και το πρωτόκολλό της του 1967, για την οποία έχουν δεσμευτεί τα συμβαλλόμενα κράτη
                  20
                και έχει εκφράσει την ικανοποίησή της η Γενική Συνέλευση των Ηνωμένων Εθνών
                  21
               . Αποδεικνύουν την ύπαρξη ενός ήδη καθιερωμένου κανόνα εθιμικού διεθνούς δικαίου ή οδηγούν στη δημιουργία νομοθεσίας. Μερικές φορές λαμβάνονται υπόψη σε μεγάλο βαθμό από τα εθνικά και διεθνή δικαστήρια, μεταξύ άλλων και από το Ευρωπαϊκό Δικαστήριο Δικαιωμάτων του Ανθρώπου
                  22
               .
            
            
               Το άρθρο 18 του Χάρτη των Θεμελιωδών Δικαιωμάτων της Ευρωπαϊκής Ένωσης εγγυάται το δικαίωμα ασύλου τηρουμένων των κανόνων της σύμβασης του 1951 και του πρωτοκόλλου του 1967. Το παράγωγο δίκαιο της ΕΕ βασίζεται στη σύμβαση του 1951 και στο πρωτόκολλο του 1967:
            
            
               Το κοινό ευρωπαϊκό σύστημα ασύλου βασίζεται στην πλήρη και συμπεριληπτική εφαρμογή της σύμβασης του 1951 και του πρωτοκόλλου του 1967, επιβεβαιώνοντας την αρχή της μη επαναπροώθησης (βλ. αιτιολογική σκέψη 3 της οδηγίας για τις ελάχιστες απαιτήσεις, της οδηγίας σχετικά με τις απαιτήσεις για την υποδοχή των αιτούντων διεθνή προστασία και της οδηγίας για τις διαδικασίες ασύλου). 
            
            
               Η οδηγία για τις ελάχιστες απαιτήσεις θεσπίζει απαιτήσεις για τον ορισμό και το περιεχόμενο του καθεστώτος πρόσφυγα, ώστε οι αρμόδιοι εθνικοί φορείς των κρατών μελών να καθοδηγούνται κατά την εφαρμογή της σύμβασης του 1951 (αιτιολογική σκέψη 23). Θεσπίζει επίσης απαιτήσεις για τον ορισμό και το περιεχόμενο του καθεστώτος επικουρικής προστασίας, η οποία είναι συμπληρωματική και πρόσθετη σε σχέση με το καθεστώς προστασίας των προσφύγων που έχει θεσμοθετηθεί με τη σύμβαση του 1951 (αιτιολογική σκέψη 33, βλ. επίσης αιτιολογική σκέψη 25 της οδηγίας για τις διαδικασίες ασύλου). Τέλος, η εφαρμογή της θα πρέπει να αξιολογείται λαμβανομένης ιδίως υπόψη της εξέλιξης των διεθνών υποχρεώσεων των κρατών μελών όσον αφορά τη μη επαναπροώθηση (αιτιολογική σκέψη 48).
            
            
               Σύμφωνα με την οδηγία σχετικά με τις απαιτήσεις για την υποδοχή των αιτούντων διεθνή προστασία (αιτιολογική σκέψη 15), η κράτηση των αιτούντων θα πρέπει να εφαρμόζεται σύμφωνα με τη βασική αρχή ότι ένα πρόσωπο δεν θα πρέπει να κρατείται απλώς και μόνον επειδή επιζητεί διεθνή προστασία, ιδίως σύμφωνα με τις διεθνείς νομικές υποχρεώσεις των κρατών μελών και το άρθρο 31 της σύμβασης του 1951.
            
            
               Οι ανωτέρω εκτιμήσεις ενδέχεται να ισχύουν για το προβλεπόμενο συμπέρασμα. Το προβλεπόμενο συμπέρασμα προβλέπει απαιτήσεις και συμφωνημένες πρακτικές των κρατών όσον αφορά την παροχή πρόσβασης σε διαδικασίες ασύλου, περιορισμούς στην είσοδο και την κυκλοφορία των προσώπων που εμπίπτουν στην αρμοδιότητα της UNHCR και την παροχή υγειονομικής περίθαλψης στο πλαίσιο κατάστασης έκτακτης ανάγκης στον τομέα της υγείας, με βάση την εμπειρία της πανδημίας COVID-19. Αναπτύσσει περαιτέρω το διεθνές καθεστώς προστασίας των προσφύγων, αναγνωρίζοντας τη σημασία της τήρησης των αρχών του διεθνούς δικαίου για τους πρόσφυγες στο πλαίσιο κατάστασης έκτακτης ανάγκης στον τομέα της υγείας, ιδίως της αρχής της μη επαναπροώθησης, με την εφαρμογή περιορισμών εισόδου και άλλων μέτρων που λαμβάνονται για τον περιορισμό της εισόδου στα σύνορα σε σχέση με καταστάσεις έκτακτης ανάγκης στον τομέα της δημόσιας υγείας, με σεβασμό του δικαιώματος αίτησης και λήψης ασύλου και της αρχής της μη επαναπροώθησης, με την εφαρμογή περιορισμών στην κυκλοφορία των προσώπων που εμπίπτουν στην αρμοδιότητα της UNHCR με σκοπό την προστασία της δημόσιας υγείας, χωρίς διακρίσεις και μόνο εφόσον προβλέπονται από τον νόμο και υπό αναγκαίους και εύλογους όρους, με διασφάλιση της πρόσβασης των προσώπων που εμπίπτουν στην αρμοδιότητα της UNHCR σε υγειονομική περίθαλψη στο πλαίσιο κατάστασης έκτακτης ανάγκης στον τομέα της υγείας, καθώς και με τη λήψη μέτρων προσαρμογής για τη διασφάλιση της διαρκούς πρόσβασης σε διαδικασίες ασύλου και καθορισμού καθεστώτος ανιθαγένειας και τη λειτουργία των εν λόγω διαδικασιών. Οι προαναφερθείσες πτυχές ρυθμίζονται από το δίκαιο της ΕΕ, το οποίο θα πρέπει να εφαρμόζεται σύμφωνα με τη σύμβαση του 1951 και το πρωτόκολλο της 31ης Ιανουαρίου 1967. Υπό την έννοια αυτή, το προβλεπόμενο συμπέρασμα είναι σε θέση να επηρεάσει καθοριστικά το περιεχόμενο και την εφαρμογή της νομοθεσίας της ΕΕ.
            
         
         
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προτεινόμενης απόφασης αφορούν την κοινή πολιτική της Ένωσης για το άσυλο.
            
            
               Ως εκ τούτου, η ουσιαστική νομική βάση της προτεινόμενης απόφασης είναι το άρθρο 78 παράγραφος 2 της ΣΛΕΕ.
            
            
               4.3.Συμπέρασμα
            
            
               Το άρθρο 78 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               2021/0306 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην 72η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες όσον αφορά την έγκριση του συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 2 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το ψήφισμα σχετικά με τη σύσταση της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες (στο εξής: UNCHR) εγκρίθηκε από το Οικονομικό και Κοινωνικό Συμβούλιο των Ηνωμένων Εθνών στις 30 Απριλίου 1958.
            
            
               (2)Σύμφωνα με το ψήφισμα, η εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες δρα ως συμβουλευτικό όργανο όσον αφορά κανόνες και πολιτικές στον τομέα της διεθνούς προστασίας των προσφύγων. 
            
         
         
            
               (3)Κατά τη διάρκεια της 72ης συνόδου της, στις 4-8 Οκτωβρίου 2021, η εκτελεστική επιτροπή του προγράμματος της Ύπατης Αρμοστείας των Ηνωμένων Εθνών για τους Πρόσφυγες πρόκειται να εγκρίνει συμπέρασμα σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας.
            
            
               (4)Το συμπέρασμα καταρτίζεται σε σειρά ιδιωτικών συνεδριάσεων από μέλη της εκτελεστικής επιτροπής και από διακυβερνητικούς οργανισμούς, οι οποίοι, υπό την ιδιότητά τους ως παρατηρητές, έχουν κληθεί να συμμετάσχουν στις εν λόγω ιδιωτικές συνεδριάσεις, σε συνεργασία με εμπειρογνώμονες της UNHCR. Η Ευρωπαϊκή Ένωση, υπό την ιδιότητά της ως παρατηρητής, δεν έχει δικαίωμα ψήφου, αλλά δικαιούται να λαμβάνει τον λόγο στις δημόσιες συνεδριάσεις της εκτελεστικής επιτροπής, ενώ καλείται και να συμμετέχει σε ιδιωτικές συνεδριάσεις της εκτελεστικής επιτροπής για θέματα ασύλου και προσφύγων που εμπίπτουν στην αρμοδιότητά της.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες, δεδομένου ότι το προβλεπόμενο συμπέρασμα μπορεί να επηρεάσει με καθοριστικό τρόπο το περιεχόμενο του δικαίου της Ένωσης.  
            
            
               (6)Η Ένωση θα πρέπει να στηρίξει την έγκριση του προβλεπόμενου συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας.
            
            
               (7)Η Ένωση θα πρέπει να υποστηρίξει ότι οι αρχές του διεθνούς δικαίου για τους πρόσφυγες, και ιδίως η αρχή της μη επαναπροώθησης, καθώς και το δικαίωμα αίτησης και λήψης ασύλου, διατηρούνται στο πλαίσιο κατάστασης έκτακτης ανάγκης στον τομέα της δημόσιας υγείας και ότι τα μέτρα περιορισμού των μετακινήσεων δεν εισάγουν διακρίσεις, προβλέπονται από τον νόμο, είναι αναγκαία και εύλογα υπό τις περιστάσεις και συνάδουν με το διεθνές δίκαιο.
            
            
               (8)Η Ένωση θα πρέπει επίσης να υποστηρίξει ότι οι περιορισμοί εισόδου και άλλα μέτρα που λαμβάνονται για τον περιορισμό της εισόδου στα σύνορα σε σχέση με καταστάσεις έκτακτης ανάγκης στον τομέα της δημόσιας υγείας είναι προσωρινοί, αμερόληπτοι, αναγκαίοι, αναλογικοί και εύλογοι υπό τις περιστάσεις και εφαρμόζονται κατά τρόπο που διαφυλάσσει τη δημόσια υγεία και παράλληλα διασφαλίζει τον σεβασμό του δικαιώματος αίτησης και λήψης ασύλου και την αρχή της μη επαναπροώθησης, καθώς και τη συμμόρφωση με τις ισχύουσες υποχρεώσεις βάσει του διεθνούς δικαίου, συμπεριλαμβανομένου του διεθνούς δικαίου για τους πρόσφυγες.
            
            
               (9)Στα «πρόσωπα που εμπίπτουν στην αρμοδιότητα της UNCHR» περιλαμβάνονται οι πρόσφυγες, οι αιτούντες άσυλο, οι επαναπατριζόμενοι πρόσφυγες, οι ανιθαγενείς και οι εκτοπισθέντες στο εσωτερικό της χώρας. Η Ένωση θα πρέπει να στηρίξει τη συμπερίληψη των θυμάτων σεξουαλικής και έμφυλης βίας στη κατηγορία των «προσώπων που εμπίπτουν στην αρμοδιότητα της UNHCR», κατά την ενθάρρυνση των κρατών να λαμβάνουν υπόψη την ψυχική υγεία και την ψυχοκοινωνική ευεξία στην ανταπόκρισή τους για την αντιμετώπιση της πανδημίας, προωθώντας τη διαθεσιμότητα έκτακτων υπηρεσιών ψυχικής υγείας και ψυχοκοινωνικής στήριξης στα πρόσωπα αυτά και ενθαρρύνοντας την περαιτέρω ενίσχυση των μέτρων αυτών, μεταξύ άλλων μέσω διεθνούς στήριξης.
            
            
               (10)Η Ένωση θα πρέπει να στηρίξει τη συμπερίληψη των υπηρεσιών σεξουαλικής και αναπαραγωγικής υγειονομικής περίθαλψης καθώς και των εμβολίων στις ανθρωπιστικές ανάγκες των προσώπων που εμπίπτουν στην αρμοδιότητα της UNHCR και των κοινοτήτων υποδοχής τους, τις οποίες τα κράτη θα πρέπει να αξιολογήσουν και να αντιμετωπίσουν ως συνιστώσες της ανθρωπιστικής βοήθειας σε καταστάσεις έκτακτης ανάγκης στον τομέα της δημόσιας υγείας.
            
            
               (11)Η Ένωση θα πρέπει να στηρίξει τη συμπερίληψη υπηρεσιών σεξουαλικής και αναπαραγωγικής υγείας επιπλέον της παροχής βασικών υπηρεσιών υγειονομικής περίθαλψης και ψυχολογικής υποστήριξης σε πρόσωπα που εμπίπτουν στην αρμοδιότητα της UNHCR μόνο για την αντιμετώπιση κατάστασης έκτακτης ανάγκης στον τομέα της δημόσιας υγείας. 
            
            
               (12)Η Ένωση θα πρέπει να απορρίψει κάθε πρόταση που σχετίζεται με τη χρήση μονομερών μέτρων καταναγκασμού.
            
            
               (13)Η θέση της Ένωσης πρόκειται να διατυπωθεί από τα κράτη μέλη της Ένωσης που είναι μέλη της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες, τα οποία ενεργούν από κοινού.
            
            
               (14)[Σύμφωνα με τα άρθρα 1 και 2 του πρωτοκόλλου αριθ. 21 για τη θέση της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση (ΣΕΕ) και στη ΣΛΕΕ, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.] Ή [Σύμφωνα με το άρθρο 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Ιρλανδία γνωστοποίησε την επιθυμία της να συμμετάσχει στην έκδοση και εφαρμογή της παρούσας απόφασης.]
            
            
               (15)
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης, στην 72η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες όσον αφορά την έγκριση του συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας βασίζεται στο σχέδιο συμπερασμάτων της εκτελεστικής επιτροπής, το οποίο επισυνάπτεται στην παρούσα απόφαση.
            
            
               Άρθρο 2
            
            
               Όταν υποβάλλονται νέες προτάσεις σχετικά με το αντικείμενο του παραρτήματος κατά τη διάρκεια ή πριν από την 72η σύνοδο της εκτελεστικής επιτροπής, για το οποίο δεν υπάρχει ακόμη θέση της Ένωσης, η θέση της Ένωσης καθορίζεται μέσω συντονισμού σε επίπεδο Ένωσης προτού η εκτελεστική επιτροπή εγκρίνει το συμπέρασμα. Στις περιπτώσεις αυτές, η θέση της Ένωσης είναι σύμφωνη με τις υφιστάμενες πολιτικές και τη νομοθεσία της Ένωσης. 
            
            
               Άρθρο 3
            
         
         
            
               Η θέση που αναφέρεται στο άρθρο 1 διατυπώνεται από τα κράτη μέλη της Ένωσης που είναι μέλη της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες και συμμετέχουν στην 72η σύνοδό της, τα οποία ενεργούν από κοινού.
            
            
               Άρθρο 4
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                  Ο Πρόεδρος
               
            
         
         
            
                  
                     (1)
                  
                        Οδηγία 2013/32/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με κοινές διαδικασίες για τη χορήγηση και ανάκληση του καθεστώτος διεθνούς προστασίας (ΕΕ L 180 της 29.6.2013, σ. 60).
               
               
                  
                     (2)
                  
                        Οδηγία 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας (αναδιατύπωση) (ΕΕ L 337 της 20.12.2011, σ. 9).
               
               
                  
                     (3)
                  
                        Η Σύμβαση του 1951 σχετικά με το καθεστώς των προσφύγων, 189 U.N.T.S. 137, άρχισε να ισχύει στις 22 Απριλίου 1954.
               
               
                  
                     (4)
                  
                        Το Πρωτόκολλο του 1967 σχετικά με το καθεστώς των προσφύγων, 606 U.N.T.S. 267, άρχισε να ισχύει στις 4 Οκτωβρίου 1967.
               
               
                  
                     (5)
                  
                        COM(2016) 467 final, όπως τροποποιήθηκε με την πρόταση COM(2020) 611 final 2016/0224(COD) Βρυξέλλες, 23.9.2020. 
               
               
                  
                     (6)
                  
                        Άρθρο 6 του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (EE L 77 της 23.3.2016, σ. 1).
               
               
                  
                     (7)
                  
                        Άρθρο 3 του κώδικα συνόρων του Σένγκεν.
               
               
                  
                     (8)
                  
                        COM(2020) 115 final.
               
               
                  
                     (9)
                  
                        Σύσταση (ΕΕ) 2020/912 του Συμβουλίου, της 30ής Ιουνίου 2020, σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, ST/9208/2020/INIT (ΕΕ L 208I της 1.7.2020, σ. 1).
               
               
                  
                     (10)
                  
                        COVID-19: Οδηγίες σχετικά με την εφαρμογή των σχετικών ενωσιακών διατάξεων στον τομέα του ασύλου και των διαδικασιών επιστροφής και σχετικά με την επανεγκατάσταση, Βρυξέλλες, 16.4.2020 C(2020) 2516 final.
               
               
                  
                     (11)
                  
                        Οδηγία 2013/33/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση) (ΕΕ L 180 της 29.6.2013, σ. 96). 
               
               
                  
                     (12)
                  
                        Π.χ. τα συμπεράσματα του Ευρωπαϊκού Συμβουλίου της 24ης Ιουνίου 2021.
               
               
                  
                     (13)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με ένα νέο Σύμφωνο για τη Μετανάστευση και το Άσυλο, COM(2020) 609 final.
               
               
                  
                     (14)
                  
                        COM(2021) 120 final.
               
               
                  
                     (15)
                  
                        COM(2020) 758 final.
               
               
                  
                     (16)
                  
                        COM(2016) 468 final.
               
               
                  
                     (17)
                  
                  
                        Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση), COM(2016) 465 final – 2016/0222(COD). 
                  
               
               
                  
                     (18)
                  
                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψη 64. 
               
               
                  
                     (19)
                  
                        Υπόθεση C-399/12, Γερμανία κατά Συμβουλίου ΔΟΑΟ), ECLI:EU:C:2014:2258, σκέψεις 61-64. 
               
               
                  
                     (20)
                  
                        Σημείο 7 της δήλωσης των συμβαλλομένων κρατών της σύμβασης του 1951 και/ή του πρωτοκόλλου του 1967 σχετικά με το καθεστώς των προσφύγων, της 13ης Δεκεμβρίου 2001.
               
               
                  
                     (21)
                  
                        Ψήφισμα A/RES/57/187 παράγραφος 4, της 18ης Δεκεμβρίου 2001.
               
               
                  
                     (22)
                  
                        ΕΔΔΑ (τμήμα ευρείας συνθέσεως), 29 Ιανουαρίου 2008, Saadi κατά Ηνωμένου Βασιλείου (προσφυγή αριθ. 13229/03).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.9.2021
            COM(2021) 597 final
            
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην 72η σύνοδο της εκτελεστικής επιτροπής του προγράμματος της Ύπατης Αρμοστείας των Ηνωμένων Εθνών για τους Πρόσφυγες όσον αφορά την έγκριση του συμπεράσματος σχετικά με τη διεθνή προστασία και τις βιώσιμες λύσεις στο πλαίσιο κατάστασης έκτακτης ανάγκης στον τομέα της δημόσιας υγείας
            
               
         
         
            
               ΠΑΡΑΡΤΗΜΑ 
            
            
            
            
               ΣΥΜΠEΡΑΣΜΑ ΤΗΣ ΕΚΤΕΛΕΣΤΙΚHΣ ΕΠΙΤΡΟΠHΣ ΓΙΑ ΤΗ ΔΙΕΘΝH ΠΡΟΣΤΑΣIΑ ΚΑΙ ΒΙΩΣΙΜΕΣ ΛYΣΕΙΣ ΣΤΟ ΠΛΑIΣΙΟ ΚΑΤΑΣΤΑΣΗΣ EΚΤΑΚΤΗΣ ΑΝΑΓΚΗΣ ΣΤΟΝ ΤΟΜEΑ ΤΗΣ ΔΗΜΟΣΙΑΣ ΥΓΕIΑΣ
            
            
               Η εκτελεστική επιτροπή, 
            
            
               ΠΠ1. αναγνωρίζοντας ότι η πανδημία COVID-19 συνιστά απειλή για την ανθρώπινη υγεία, την ασφάλεια και την ευημερία με τις πρωτοφανείς και πολύπλευρες επιπτώσεις της, συμπεριλαμβανομένων των ανθρωπιστικών επιπτώσεων στους πρόσφυγες, στους αιτούντες άσυλο, στους επαναπατριζόμενους πρόσφυγες, στους ανιθαγενείς και, σε πολλές περιπτώσεις, στους εκτοπισθέντες στο εσωτερικό της χώρας (στο εξής: πρόσωπα που εμπίπτουν στην αρμοδιότητα της UNHCR), συμπεριλαμβανομένων των αυξημένων κινδύνων για την προστασία τους· 
            
            
               ΠΠ2 αναγνωρίζοντας επίσης ότι οι φτωχοί και οι πλέον ευάλωτοι άνθρωποι είναι εκείνοι που θίγονται περισσότερο και ότι ο αντίκτυπος της πανδημίας θα έχει επιπτώσεις στα αναπτυξιακά οφέλη, καθώς εμποδίζει την πρόοδο όσον αφορά την επίτευξη των στόχων βιώσιμης ανάπτυξης, συμπεριλαμβανομένου του στόχου 3.8
                  1
               · 
            
            
               ΠΠ2α. αναγνωρίζοντας επίσης ότι το μεγαλύτερο μέρος των προσφύγων και άλλων εκτοπισθέντων στον κόσμο φιλοξενούνται από χώρες χαμηλού και μεσαίου εισοδήματος που είναι μεταξύ εκείνων που έχουν πληγεί περισσότερο από την πανδημία COVID-19, με σοβαρές επιπτώσεις στη δημόσια υγεία τους, καθώς και κοινωνικοοικονομικές επιπτώσεις· 
            
            
               ΠΠ3. αναγνωρίζοντας περαιτέρω τον ιδιαίτερο αντίκτυπο της νόσου COVID-19 και των πολύπλευρων συνεπειών της για τα πρόσωπα που εμπίπτουν στην αρμοδιότητα της UNHCR, καθώς και για πολλές κοινότητες υποδοχής, μεταξύ άλλων όσον αφορά την υγεία, τους αυξημένους κινδύνους σεξουαλικής και έμφυλης βίας, τις διακρίσεις, τις οικονομίες και την πρόσβαση σε ανθρωπιστική βοήθεια, καθώς και την πρόσβαση στην εκπαίδευση· 
            
            
               ΠΠ4. επιβεβαιώνοντας το δικαίωμα κάθε ανθρώπου, χωρίς κανενός είδους διάκριση, στην απόλαυση του υψηλότερου δυνατού επιπέδου σωματικής και ψυχικής υγείας· 
            
            
               ΠΠ4α αναγνωρίζοντας περαιτέρω ότι η διαθεσιμότητα και η έγκαιρη πρόσβαση σε ασφαλή και αποτελεσματικά εμβόλια, φάρμακα, τεχνολογίες υγείας και θεραπείες είναι σημαντικές για την προαγωγή του δικαιώματος αυτού, λαμβάνοντας υπόψη ότι η εκτεταμένη ανοσοποίηση κατά της νόσου COVID-19 αποτελεί παγκόσμιο δημόσιο αγαθό για την υγεία όσον αφορά την πρόληψη, τον περιορισμό και τη διακοπή της μετάδοσης, προκειμένου να τελειώσει η πανδημία· 
            
            
               ΠΠ5. αναγνωρίζοντας ότι μια κατάσταση έκτακτης ανάγκης στον τομέα της δημόσιας υγείας με διεθνή εμβέλεια, όπως η πανδημία COVID-19, απαιτεί παγκόσμια αντίδραση με βάση την ενότητα, την αλληλεγγύη και την ενισχυμένη πολυμερή συνεργασία· 
            
            
               ΠΠ6. επιβεβαιώνοντας τη δέσμευσή της για διεθνή αλληλεγγύη και επιμερισμό των ευθυνών και των βαρών με τη συμμετοχή όλων των μελών της διεθνούς κοινότητας και υπενθυμίζοντας τη σημασία της διεθνούς συνεργασίας, ιδίως για τη στήριξη κοινοτήτων και χωρών που φιλοξενούν μεγάλους προσφυγικούς πληθυσμούς, για τη διασφάλιση προστασίας και συνδρομής και την εξεύρεση λύσεων, ιδίως στο πλαίσιο κατάστασης έκτακτης ανάγκης στον τομέα της δημόσιας υγείας· 
            
            
               ΠΠ7. αναγνωρίζοντας ότι τα κράτη έχουν το δικαίωμα να λαμβάνουν μέτρα για την προστασία της δημόσιας υγείας· υπενθυμίζοντας, παράλληλα, ότι τα μέτρα αυτά πρέπει να εφαρμόζονται κατά τρόπο συνεπή προς τις υποχρεώσεις των κρατών δυνάμει του διεθνούς δικαίου, συμπεριλαμβανομένου του διεθνούς δικαίου για τους πρόσφυγες, για τα ανθρώπινα δικαιώματα και, κατά περίπτωση, του διεθνούς ανθρωπιστικού δικαίου· 
            
            
               ΠΠ8. υπενθυμίζοντας ότι τα κράτη έχουν την κυριαρχική εξουσία να ρυθμίζουν την είσοδο αλλοδαπών, με πλήρη σεβασμό της αρχής της μη επαναπροώθησης, και σύμφωνα με το εφαρμοστέο διεθνές δίκαιο, συμπεριλαμβανομένου του διεθνούς δικαίου για τους πρόσφυγες· 
            
            
               ΠΠ9. υπενθυμίζοντας το Παγκόσμιο Σύμφωνο για τους Πρόσφυγες, συμπεριλαμβανομένης της αρχής του επιμερισμού των βαρών και των ευθυνών· 
            
            
               ΠΠ10. υπενθυμίζοντας σχετικά συμπεράσματα της εκτελεστικής επιτροπής, συμπεριλαμβανομένων των συμπερασμάτων αριθ. 64 (XLI) (1990) για τις γυναίκες πρόσφυγες και τη διεθνή προστασία· αριθ. 84 (XLVIII) (1997) για τα παιδιά και τους έφηβους πρόσφυγες· αριθ. 105 (LVII) (2006) για τις γυναίκες και τα κορίτσια που διατρέχουν κίνδυνο· αριθ. 106 (LVII) (2006) για την αναγνώριση, την πρόληψη και τη μείωση της ανιθαγένειας και την προστασία των ανιθαγενών· αριθ. 107 (LVIII) (2007) για τα παιδιά που διατρέχουν κίνδυνο· αριθ. 110 (LXI) (2010) για τους πρόσφυγες με αναπηρία και άλλα άτομα με αναπηρία που προστατεύονται και υποστηρίζονται από την Ύπατη Αρμοστεία των Ηνωμένων Εθνών για τους Πρόσφυγες· αριθ. 109 (LX) (2009) για τις παρατεταμένες προσφυγικές κρίσεις· αριθ. 111 (LXIV) (2013) για τη ληξιαρχική καταχώριση· και αριθ. 112 (LXVII) (2016) για τη διεθνή συνεργασία από την άποψη της προστασίας και των λύσεων·  
            
            
               Πολιτικές χωρίς αποκλεισμούς και πρόσβαση σε υγειονομική περίθαλψη και άλλες υπηρεσίες 
            
            
               ΠΔ1. επικροτεί τα μέτρα που λαμβάνουν τα κράτη για να διευκολύνουν την πρόσβαση στις υπηρεσίες υγειονομικής περίθαλψης χωρίς αποκλεισμούς, καθώς και τα μέτρα για τον περιορισμό και την πρόληψη της λοίμωξης, συμπεριλαμβανομένων των εμβολιασμών, χωρίς διακρίσεις, για τα πρόσωπα που εμπίπτουν στην αρμοδιότητα της UNHCR, σύμφωνα με το δικαίωμα όλων στην απόλαυση του υψηλότερου δυνατού επιπέδου σωματικής και ψυχικής υγείας· 
            
         
         
            
               ΠΔ2. ενθαρρύνει τα κράτη να εργαστούν για την περαιτέρω ένταξη των προσώπων που εμπίπτουν στην αρμοδιότητα της UNHCR στις υπηρεσίες υγειονομικής περίθαλψης· και ζητεί περαιτέρω παροχή στήριξης στα κράτη, ώστε να μπορέσουν να οικοδομήσουν και να επεκτείνουν την ικανότητα των συστημάτων υγείας να ανταποκριθούν στις ανάγκες των προσώπων που εμπίπτουν στην αρμοδιότητα της UNHCR, καθώς και των κοινοτήτων που τα φιλοξενούν· 
            
            
               ΠΔ3. ενθαρρύνει τα κράτη να διασφαλίσουν ότι η ανιθαγένεια ή η απουσία σχετικών εγγράφων δεν αποκλείουν την πρόσβαση σε υπηρεσίες και εγκαταστάσεις υγειονομικής περίθαλψης για τους ανιθαγενείς· 
            
            
               ΠΔ4. επικροτεί και ζητεί τη λήψη περαιτέρω αποτελεσματικών μέτρων για την πρόληψη της εξάπλωσης της λοίμωξης και τη διαχείριση των κινδύνων για την υγεία των προσώπων που εμπίπτουν στην αρμοδιότητα της UNHCR, συμπεριλαμβανομένων όσων ζουν σε καταυλισμούς, ξενώνες και άλλες εγκαταστάσεις· για στέγαση, προληπτικά μέτρα και θεραπεία, όπου απαιτείται, και για πρόσβαση σε ασφαλές νερό και υπηρεσίες αποχέτευσης, μεταξύ άλλων σε συνθήκες υγιεινής συμβατές με τα κατάλληλα πρότυπα· 
            
            
               ΠΔ5. ενθαρρύνει τη λήψη μέτρων για τον εντοπισμό και την αντιμετώπιση συγκεκριμένων αναγκών και εμποδίων που αφορούν την υγεία, στο πλαίσιο καταστάσεων έκτακτης ανάγκης στον τομέα της δημόσιας υγείας, καθώς και για την προώθηση των προτεραιοτήτων και των ικανοτήτων των παιδιών, των γυναικών, των έφηβων κοριτσιών, των ηλικιωμένων, των ατόμων με αναπηρία και των ατόμων με χρόνιες παθήσεις· 
            
            
               ΠΔ5α. ενθαρρύνει την UNHCR και τους εταίρους της να διατηρήσουν επαρκή ικανότητα υποστήριξης των παρεμβάσεων στον τομέα της υγείας, μεταξύ άλλων μέσω εθνικών υπηρεσιών, προς όφελος των προσώπων που εμπίπτουν στην αρμοδιότητα της UNHCR και των πληθυσμών υποδοχής στις φάσεις ετοιμότητας, σχεδιασμού και αντίδρασης σε καταστάσεις έκτακτης ανάγκης στον τομέα της δημόσιας υγείας· 
            
            
               ΠΔ6. ενθαρρύνει τα κράτη και την UNHCR να λαμβάνουν υπόψη την ψυχική υγεία και την ψυχοκοινωνική ευεξία στην ανταπόκρισή τους για την αντιμετώπιση της πανδημίας, προωθώντας τη διαθεσιμότητα έκτακτων υπηρεσιών ψυχικής υγείας και ψυχοκοινωνικής στήριξης για τα πρόσωπα που εμπίπτουν στην αρμοδιότητα της UNHCR [συμπεριλαμβανομένων των θυμάτων σεξουαλικής και έμφυλης βίας], καθώς και για τις κοινότητες υποδοχής· και ενθαρρύνει την περαιτέρω ενίσχυση των μέτρων αυτών, μεταξύ άλλων μέσω διεθνούς στήριξης· 
            
            
               ΠΔ6α. ενθαρρύνει την UNHCR και τους εταίρους της να εξακολουθήσουν να διασφαλίζουν ότι οι εμπειρίες και τα διδάγματα που αντλήθηκαν από την πανδημία COVID-19, καθώς και από άλλες καταστάσεις έκτακτης ανάγκης στον τομέα της δημόσιας υγείας, ενημερώνουν και ενισχύουν τον σχεδιασμό, την ετοιμότητα και την αντιμετώπιση των εν λόγω καταστάσεων έκτακτης ανάγκης, μεταξύ άλλων όσον αφορά την ψυχική υγεία και την ψυχοκοινωνική στήριξη· 
            
            
               Διεθνής συνεργασία και επιμερισμός των βαρών και των ευθυνών 
            
            
               ΠΔ7. εκτιμά τη συνεχιζόμενη φιλοξενία και τις ενέργειες των χωρών υποδοχής στον τομέα της δημόσιας υγείας χωρίς αποκλεισμούς για τους πρόσφυγες, καθώς και τη γενναιοδωρία των χορηγών όσον αφορά την ανταπόκριση στις ανάγκες προστασίας των προσώπων που εμπίπτουν στην αρμοδιότητα της UNHCR κατά τη διάρκεια της πανδημίας COVID-19· υπογραμμίζει τον κεντρικό ρόλο της διεθνούς συνεργασίας στο καθεστώς προστασίας των προσφύγων και βιώσιμων λύσεων και επαναλαμβάνει τη δέσμευσή της για διεθνή αλληλεγγύη και δίκαιη κατανομή των βαρών και των ευθυνών· 
            
            
               ΠΔ7α. καλεί τα κράτη και άλλους εταίρους να στηρίξουν επειγόντως τη χρηματοδότηση, τη δίκαιη διανομή ασφαλών και αποτελεσματικών διαγνωστικών μέσων, θεραπευτικών μέσων και εμβολίων και να διερευνήσουν περαιτέρω καινοτόμους χρηματοδοτικούς μηχανισμούς που αποσκοπούν στη διασφάλιση της οικονομικά προσιτής, έγκαιρης, ισότιμης και καθολικής πρόσβασης στα εμβόλια κατά της νόσου COVID-19, καθώς και της δίκαιης διανομής τους σε όλους, συμπεριλαμβανομένων των προσώπων που εμπίπτουν στην αρμοδιότητα της UNHCR και των κοινοτήτων υποδοχής· 
            
            
               ΠΡΟΣ ΑΠΟΡΡΙΨΗ ΑΠΟ ΤΗΝ ΕΕ: [ΠΔ7βAlt: συνιστά θερμά σε όλα τα κράτη να απέχουν από τη λήψη μονομερών μέτρων καταναγκασμού που ενδέχεται να επηρεάσουν αρνητικά την ικανότητα των χωρών υποδοχής να προστατεύουν τους πρόσφυγες και να περιορίσουν τον ανθρωπιστικό χώρο, ιδίως κατά τη διάρκεια της τρέχουσας πανδημίας, όπου η έγκαιρη και ισότιμη πρόσβαση σε αποτελεσματικό και οικονομικά προσιτό εμβόλιο κατά της νόσου COVID-19 είναι επιβεβλημένη για την προστασία των προσφύγων και των κοινοτήτων υποδοχής από την εξάπλωση του ιού.] 
            
            
               Περιορισμοί εισόδου και κυκλοφορίας και πρόσβασης στο άσυλο 4 
            
            
               ΠΔ8. επικροτεί τις ενέργειες στις οποίες προβαίνουν τα κράτη για να διασφαλίσουν ότι τα μέτρα που λαμβάνονται για τον περιορισμό της εισόδου στα σύνορα σε σχέση με καταστάσεις έκτακτης ανάγκης στον τομέα της δημόσιας υγείας είναι προσωρινά, δεν εισάγουν διακρίσεις, είναι αναγκαία, αναλογικά και εύλογα υπό τις περιστάσεις, ότι εφαρμόζονται κατά τρόπο που διαφυλάσσει τη δημόσια υγεία, ενώ παράλληλα σέβονται το δικαίωμα αίτησης και λήψης ασύλου και την αρχή της μη επαναπροώθησης και ότι συμμορφώνονται με τις ισχύουσες υποχρεώσεις βάσει του διεθνούς δικαίου, συμπεριλαμβανομένου του διεθνούς δικαίου για τους πρόσφυγες· 
            
            
               ΠΔ9. επικροτεί τα προσαρμοστικά μέτρα που λαμβάνουν τα κράτη και η UNHCR για τη διασφάλιση της συνεχούς πρόσβασης και λειτουργίας των διαδικασιών ασύλου και καθορισμού καθεστώτος ανιθαγένειας, της καταχώρισης και της έκδοσης εγγράφων και άλλων σχετικών διαδικασιών για τα πρόσωπα που εμπίπτουν στην αρμοδιότητά της, συμπεριλαμβανομένης της χρήσης τεχνολογίας για εξ αποστάσεως συνεντεύξεις και της παράτασης των προθεσμιών για τη ληξιαρχική καταχώριση των γεννήσεων και την ισχύ των εγγράφων ιθαγένειας και διαμονής και ενθαρρύνει άλλα κράτη, την UNHCR και τους εταίρους να εξακολουθήσουν να στηρίζουν τα κράτη στον τομέα αυτόν, ανάλογα με τις ανάγκες· 
            
            
               ΠΔ10. επισημαίνει ότι είναι σημαντικό να διασφαλιστεί ότι τυχόν περιορισμοί στην κυκλοφορία προσώπων που εμπίπτουν στην αρμοδιότητα της UNHCR για σκοπούς προστασίας της δημόσιας υγείας δεν εισάγουν διακρίσεις, προβλέπονται από τον νόμο, είναι αναγκαίοι, εύλογοι υπό τις περιστάσεις και συνάδουν κατά τα λοιπά με το διεθνές δίκαιο, ενώ επίσης επικροτεί τη χρήση εναλλακτικών λύσεων αντί της κράτησης, οι οποίες διασφαλίζουν τη συμμόρφωση με τα μέτρα για την προστασία της δημόσιας υγείας· 
            
            
               ΠΔ11. τονίζει την ανάγκη για πλήρη σεβασμό των ανθρωπίνων δικαιωμάτων και επισημαίνει ότι δεν υπάρχει χώρος για οποιαδήποτε μορφή διακρίσεων, ρατσισμού και ξενοφοβίας στην αντιμετώπιση της πανδημίας· 
            
            
               Αντιμετώπιση των ευρύτερων επιπτώσεων των καταστάσεων έκτακτης ανάγκης στον τομέα της δημόσιας υγείας 
            
            
               Νέα αρίθμηση ΠΔ12. εκφράζει την ανησυχία της για τις πολύπλευρες επιπτώσεις της νόσου COVID-19 στα πρόσωπα που εμπίπτουν στην αρμοδιότητα της UNHCR, καθώς και στις κοινότητες υποδοχής τους, συμπεριλαμβανομένης της αυξημένης φτώχειας και της βαθιάς αποδιοργάνωσης της εκπαίδευσης, της αυξημένης επισιτιστικής ανασφάλειας, των περιορισμένων ευκαιριών βιοπορισμού και της αυξημένης σεξουαλικής και έμφυλης βίας· 
            
            
               Νέα αρίθμηση ΠΔ13. καλεί τα κράτη μέλη, σε συνεργασία με την UNHCR και με την υποστήριξη άλλων ενδιαφερόμενων μερών, να διασφαλίσουν ότι οι ανθρωπιστικές ανάγκες των προσώπων που εμπίπτουν στην αρμοδιότητα της UNHCR και των κοινοτήτων υποδοχής τους, συμπεριλαμβανομένων του καθαρού νερού, του επισιτισμού και της διατροφής, της στέγασης, της εκπαίδευσης, της διαβίωσης, της ενέργειας, της υγείας, [συμπεριλαμβανομένης της σεξουαλικής και αναπαραγωγικής υγείας] [των υπηρεσιών υγειονομικής περίθαλψης] [συμπεριλαμβανομένων των εμβολίων], και άλλες ανάγκες προστασίας αντιμετωπίζονται ως συνιστώσες της ανθρωπιστικής βοήθειας σε καταστάσεις έκτακτης ανάγκης στον τομέα της δημόσιας υγείας, μεταξύ άλλων μέσω της παροχής έγκαιρων και επαρκών πόρων, διασφαλίζοντας παράλληλα ότι οι συνεργατικές προσπάθειές τους συνάδουν πλήρως με τις ανθρωπιστικές αρχές· 
            
            
               Νέα αρίθμηση ΠΔ14. επικροτεί και καλεί τα κράτη μέλη, την UNHCR και άλλα ενδιαφερόμενα μέρη να προωθήσουν την ισότητα των φύλων και τη χειραφέτηση των γυναικών σε όλα τα στάδια της αντιμετώπισης καταστάσεων έκτακτης ανάγκης στον τομέα της δημόσιας υγείας και, στο πλαίσιο αυτό, παροτρύνει τα κράτη μέλη, σε συνεργασία με την UNHCR και με την υποστήριξη άλλων ενδιαφερόμενων μερών, να διασφαλίσουν αξιόπιστη και ασφαλή πρόσβαση των προσώπων που εμπίπτουν στην αρμοδιότητα της UNHCR σε [υπηρεσίες σεξουαλικής και αναπαραγωγικής υγείας, καθώς και σε] βασικές υπηρεσίες υγειονομικής περίθαλψης και ψυχοκοινωνική στήριξη από την εμφάνιση ήδη των καταστάσεων έκτακτης ανάγκης, αναγνωρίζοντας παράλληλα ότι οι σχετικές υπηρεσίες είναι σημαντικές για την αντιμετώπιση των αναγκών των γυναικών και των έφηβων κοριτσιών και βρεφών και για την προστασία τους από θνησιμότητα και νοσηρότητα που μπορούν να προληφθούν σε ανθρωπιστικές κρίσεις·  
            
         
         
            
               Νέα αρίθμηση ΠΔ15. ενθαρρύνει όλους τους συντελεστές να εντείνουν τις προσπάθειές τους για τη στήριξη των κρατών ώστε να ελαχιστοποιήσουν και να αντιμετωπίσουν τις επιπτώσεις των καταστάσεων έκτακτης ανάγκης στον τομέα της δημόσιας υγείας στα πρόσωπα που εμπίπτουν στην αρμοδιότητα της UNHCR και, μεταξύ άλλων, στα παιδιά, συμπεριλαμβανομένης της μειωμένης πρόσβασης στην εκπαίδευση, της αύξησης της φτώχειας, των γάμων παιδιών, των πρώιμων και καταναγκαστικών γάμων και της εμπορίας ανθρώπων, άλλων μορφών βίας, εκμετάλλευσης και κακοποίησης, συμπεριλαμβανομένης της παιδικής εργασίας, της στρατολόγησης παιδιών και του χωρισμού οικογενειών, και να εργαστούν για να τους παρέχουν τη βάση για ένα καλύτερο μέλλον· 
            
            
               Βιώσιμες λύσεις 
            
            
               ΠΔ16. εκφράζει την ανησυχία της για το γεγονός ότι η πανδημία COVID-19 έχει επηρεάσει σημαντικά την εξεύρεση βιώσιμων λύσεων· υπογραμμίζει τη σημασία τους, η διασφάλιση της οποίας αποτελεί έναν από τους κύριους στόχους της διεθνούς προστασίας· και ζητεί περαιτέρω δέσμευση, μεταξύ άλλων από τα κράτη, την UNHCR και άλλους εταίρους στο πλαίσιο καταστάσεων έκτακτης ανάγκης στον τομέα της δημόσιας υγείας, με σκοπό: 
            
            
               α. την προώθηση ευνοϊκών συνθηκών στις χώρες καταγωγής, συμπεριλαμβανομένων προσπαθειών για την αντιμετώπιση των βαθύτερων αιτίων, για την εφαρμογή του οικειοθελούς επαναπατρισμού των προσφύγων με ασφάλεια και αξιοπρέπεια και τη βιώσιμη επανένταξη των επαναπατριζόμενων, συμπεριλαμβανομένων κατάλληλων μέτρων δημόσιας υγείας· 
            
            
               β. τη στήριξη της επανεγκατάστασης, συμπεριλαμβανομένων αυξημένων θέσεων επανεγκατάστασης από υφιστάμενα κράτη επανεγκατάστασης και νέων θέσεων από επιπλέον κράτη· τη χρήση ή την επέκταση ευέλικτων μεθόδων επεξεργασίας και τη διευκόλυνση των έγκαιρων αναχωρήσεων, με παράλληλο σεβασμό της δημόσιας υγείας· 
            
            
               γ. τη διευκόλυνση της πρόσβασης σε συμπληρωματικές διόδους, συμπεριλαμβανομένων των ευκαιριών οικογενειακής επανένωσης, εισόδου στην αγοράς εργασίας και σπουδών, σύμφωνα με το εθνικό δίκαιο, για την υποστήριξη βιώσιμων λύσεων· και 
            
            
               δ. τη διευκόλυνση της αυτάρκειας και την παροχή ευκαιριών ένταξης, κατά περίπτωση, για πρόσωπα που εμπίπτουν στην αρμοδιότητα της UNHCR. 
            
            
               ΠΔ16α. εκφράζει επίσης ανησυχία για το γεγονός ότι η πανδημία COVID-19 έχει επηρεάσει σημαντικά την εξεύρεση βιώσιμων λύσεων για τους εσωτερικά εκτοπισθέντες και ζητεί περαιτέρω στήριξη προς τις εθνικές αρχές για τη δημιουργία ευνοϊκών συνθηκών για βιώσιμες λύσεις για τους εσωτερικά εκτοπισθέντες, συμπεριλαμβανομένης της οικειοθελούς, ασφαλούς και αξιοπρεπούς επιστροφής τους, της τοπικής ένταξης ή της εγκατάστασης σε άλλο μέρος της χώρας. 
            
            
               Επικοινωνία με τα πρόσωπα που εμπίπτουν στην αρμοδιότητα της UNHCR και συνεισφορές τους 
            
            
               ΠΔ22. σημειώνει τα οφέλη της αμφίδρομης επικοινωνίας με τα πρόσωπα που εμπίπτουν στην αρμοδιότητα της UNHCR, καθώς και τις ευκαιρίες για ενημέρωσή τους και διαβούλευση μαζί τους σχετικά με θέματα που τα αφορούν, μεταξύ άλλων με σκοπό τη βελτίωση του αντικτύπου των υγειονομικών μέτρων· 
            
            
               ΠΔ23. επικροτεί και ενθαρρύνει μέτρα που δίνουν τη δυνατότητα σε πρόσωπα που εμπίπτουν στην αρμοδιότητα της UNHCR να προσφέρουν δεξιότητες και θετικές συνεισφορές, μεταξύ άλλων ως πάροχοι ιατρικών, εκπαιδευτικών και άλλων υπηρεσιών, η στήριξη των οποίων μπορεί να συμβάλει στην αντιμετώπιση καταστάσεων έκτακτης ανάγκης στον τομέα της δημόσιας υγείας και στην ενίσχυση της ευημερίας των κοινοτήτων υποδοχής τους, και καλεί την UNHCR να συμπεριλάβει τη φωνή και την εμπειρογνωσία τους στη διαμόρφωση των μέτρων προστασίας της· 
            
            
               ΠΔ23αAlt. σημειώνει ότι η αυξανόμενη χρήση ψηφιακών εργαλείων έχει καταστήσει δυνατή τη συνέχιση της παροχής υπηρεσιών και έχει αυξήσει την πρόσβαση των προσώπων που εμπίπτουν στην αρμοδιότητα της UNHCR· ενθαρρύνει την UNHCR, σε συνεργασία με τα ενδιαφερόμενα κράτη και άλλους σχετικούς ενδιαφερόμενους φορείς, να εξακολουθήσει να διερευνά περαιτέρω τρόπους για τη χρήση κατάλληλων ψηφιακών εργαλείων, καθώς και να εφαρμόζει καινοτόμες προσεγγίσεις ως προς τη συλλογή, διαχείριση και ανταλλαγή δεδομένων, σύμφωνα με την εθνική νομοθεσία και τα ισχύοντα διεθνή πρότυπα και αρχές προστασίας της ιδιωτικής ζωής και των δεδομένων· και 
            
            
               ΠΔ23β. επισημαίνει τον κίνδυνο παραπληροφόρησης κατά τη διάρκεια κατάστασης έκτακτης ανάγκης στον τομέα της δημόσιας υγείας και τη σημασία της αντιμετώπισης της παραπληροφόρησης με τεκμηριωμένη επικοινωνία την οποία μπορούν να κατανοήσουν και στην οποία μπορούν να έχουν εύκολη πρόσβαση τα πρόσωπα που εμπίπτουν στην αρμοδιότητα της UNHCR· και αναγνωρίζει τον κεντρικό ρόλο που διαδραματίζουν τα πρόσωπα που εμπίπτουν στην αρμοδιότητα της UNHCR στη διαβίβαση αυτών των πληροφοριών. 
            
         
         
            
                  
                     (1)
                  
                        Βλ. επίσης το ψήφισμα A/RES/70/1 της Γενικής Συνέλευσης των Ηνωμένων Εθνών.